Akpọhịn isin a ghafegụ,
Jizọsị nọ weri Pita lẹ Jemisi lẹ Jọnụ nwẹnẹ Jemisi,
kịrị wẹ shi elu-ugu jẹn elu ọda-ọda.
Ya lẹ wẹ sụọ wị.
Ya Jizọsị nọ nọ idẹnya wẹ nwọnhutọ:
ihun ẹ e nwunmẹ kẹ ẹnyanwụn,
ẹwuru ẹ hụ e gbukepụ kẹ ukpẹ.
Idẹnmizi,
Mozizi lẹ Ẹlaịja nọ pụha,
wẹ lẹ Jizọsị nọ kumẹ oku.
Pita nọ sị Jizọsị,
“Di-nwọnni-ẹnyi,
ọ hụghọ mma nị ẹnyi hụ ebeni.
Omẹni y'a chọghọ,
m jẹnkọ d'a tụn ọdụ ẹtọ ebeni:
ohu wụ nke i,
ohu nke Mozizi,
ohu nke Ẹlaịja.”
Ebe ọ rị e ku ihiẹnni,
orukpu rị e gbukeni nọ kpumẹ wẹ idẹnmizi.
Olu nọ gha imẹ orukpu hụ sị,
“Ọnwan wụ ezi Nwa m hụn ihiẹn ẹ a sụọ m;
gọn n'ẹ ntịn!”
Ogẹn ndị nsọnmazụụn a ahụn gi nụ olu hụ,
okẹn egun nọ tụma wẹ,
wẹ nọ dan alị,
bu ihun kọma alị.
Kanị Jizọsị nọ bịa d'e mẹtụ wẹ ẹka,
sị,
“Lihi ni;
atụlẹ ni egun.”
Ogẹn wẹ gi weshi ihun elu,
onwọnzini onyẹ wẹ hụn mmanị Jizọsị sụọ.
Ogẹn wẹ gi hidanla ugu hụ,
Jizọsị nọ gba wẹ mkpịnsịn-ẹka ẹnya ọhụnma-ọhụnma,
sị wẹ,
“Agwakwọlẹ ni onyẹ ọwụlẹ ihiẹnni ụnụ hụn d'e ru nị Osolobuẹ a gha ọnwụn weligụ mmẹ wụ Nwa nke Ịhịan.”
Ndị nsọnmazụụn a nọ sị,
“Kị haịn nwan ndị-nkuzi Iwu gi a sị nị Ẹlaịja sikọ d'a bịagụ?”
Ọ nọ za wẹ,
sị,
“Eziẹ rọ nị Ẹlaịja sikọ d'a bịagụ d'e dọnkwama ihiẹn ile.
Kanị m rị a gwa ụnụ nị Ẹlaịja a bịagụọlẹ bụ amarịnnị w'a,
e mẹ w'ẹ ihiẹn sụọnị wẹ.
Ẹrịra kẹ mmẹ wụ Nwa nke Ịhịan jẹnkọ nwan d'a ta afụnfụn ẹka wẹ.”
Ya ndị nsọnmazụụn a nọ ghọta nị Jọnụ hụn e mẹ mirin-Chuku k'ọ rị e ku.